সারা আত্তার
সারা আত্তার (আরবি: سارة عطار; জন্ম ২৭শে আগস্ট, ১৯৯২) একজন সৌদি-আমেরিকান ট্র্যাক অ্যান্ড ফিল্ড ক্রীড়াবিদ যিনি ২০১২ গ্রীষ্মকালীন অলিম্পিক প্রতিযোগিতায় অংশ নিয়েছিলেন। তিনি ছিলেন সৌদি আরবের প্রতিনিধিত্বকারী প্রথম দুই মহিলা অলিম্পিক খেলোয়াড়ের মধ্যে একজন। তিনি ২০১৬ গ্রীষ্মকালীন অলিম্পিকে ম্যারাথনেও অংশ নিয়েছিলেন। আত্তার তাঁর পুরো জীবন যুক্তরাষ্ট্রে বসবাস করেছেন, কিন্তু বাবার মাধ্যমে তাঁর দ্বৈত মার্কিন-সৌদি নাগরিকত্ব রয়েছে, তাঁর বাবার জন্ম সৌদি আরবে। অলিম্পিকের যোগ্যতা অর্জনের জন্য স্থির করা সময়ে তিনি না দৌড়োতে পারলেও তাঁকে অলিম্পিকে অংশগ্রহণের জন্য আমন্ত্রণ জানানো হয়েছিল। আন্তর্জাতিক অলিম্পিক কমিটি তাঁর জন্য বিশেষ ছাড় দিয়েছিল।